SL Uradni list Evropske unije L 182/33

ODLOČBA KOMISIJE

z dne 6. julija 2007

o dodelitvi dodatnih dni na morju Združenemu kraljestvu v razdelku ICES VIIe

(notificirano pod dokumentarno številko C(2007) 3212)

(Besedilo v angleškem jeziku je edino verodostojno)

(2007/487/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

Ob upoštevanju Uredbe Sveta (ES) št. 41/2007 z dne 21. decembra 2006 o določitvi ribolovnih možnosti za leto 2007 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti, in za plovila Skupnosti v vodah, kjer so potrebne omejitve ulova (1), in zlasti točke 9 Priloge IIC k Uredbi,

ob upoštevanju zahtevka Združenega kraljestva,

ob upoštevanju naslednjega:

(1) Točka 7 Priloge IIC k Uredbi (ES) št. 41/2007 določa največje število dni na morju (192), ko so plovila Skupnosti skupne dolžine 10 metrov ali več, ki imajo na krovu vlečne mreže z gredjo z velikostjo mrežnega očesa enako ali večjo od 80 mm ali mirujoče mreže, vključno z zabodnimi mrežami, trislojnimi mrežami in zapletnimi mrežami z velikostjo mrežnega očesa, ki je manjša od 220 mm, lahko prisotna v razdelku VIIe od 1. februarja 2007 do 31. januarja 2008.

(2) Točka 9 navedene Priloge omogoča Komisiji, da dodeli dodatno število dni na morju, ko je plovilo lahko prisotno na območju, če ima na krovu take vlečne mreže z gredjo ali mirujoče mreže, na podlagi dokončne prekinitve ribolovnih aktivnosti po 1. januarju 2004.

(3) Združeno kraljestvo je predložilo podatke, ki kažejo, da se je plovilom, ki so prekinila aktivnosti po 1. januarju 2004, za 5,24 % zmanjšal porabljeni ribolovni napor glede na leto 2003 kot referenčno obdobje za plovila, ki so prisotna na območju in imajo na krovu vlečne mreže z gredjo z velikostjo mrežnega očesa enako ali večjo od 80 mm.

(4) Po predloženih podatkih in postopku izračuna iz točke 9.1 je Združenemu kraljestvu treba dodeliti deset dodatnih dni na morju v obdobju od 1. februarja 2007 in 31. januarja 2008 za plovila, ki imajo na krovu take vlečne mreže z gredjo.

(5) Zaradi jasnosti ta odločba navaja celotno število dodatnih dni, dodeljenih Združenemu kraljestvu, in upošteva 12 dodatnih dni na morju, ki so bili dodeljeni z Odločbo Komisije 2006/461/ES z dne 26. junija 2006 o dodelitvi dodatnih ribolovnih dni Združenemu kraljestvu v razdelku ICES VIIe (2), ker ti dodatni dnevi ostanejo dodeljeni v letu 2007.

(6) Ukrepi, predvideni s to odločbo, so v skladu z mnenjem Odbora za ribištvo in ribogojstvo –

SPREJELA NASLEDNJO ODLOČBO:

Člen 1

Največje število dni, ko je lahko ribiško plovilo, ki pluje pod zastavo Združenega kraljestva in ima na krovu vlečne mreže z gredjo z velikostjo mrežnega očesa enako ali večjo od 80 mm, prisotno v razdelku ICES VIIe, kot je določeno v tabeli I Priloge IIC k Uredbi (ES) št. 41/2007, se spremeni na 214 dni na leto.

Člen 2

Ta odločba je naslovljena na Združeno kraljestvo Velika Britanija in Severna Irska.

V Bruslju, 6. julija 2007 Za Komisijo Joe BORG Član Komisije

(1) UL L 15, 20.1.2007, str. 1. Uredba, kakor je bila nazadnje spremenjena z Uredbo (ES) št. 643/2007 (UL L 151, 13.6.2007, str. 1).

(2) UL L 180, 4.7.2006, str. 25.